KIRJALLINEN KYSYMYS E-3937/00 esittäjä(t): Wolfgang Ilgenfritz (NI) komissiolle. Puoluetuki.



Virallinen lehti nro 187 E , 03/07/2001 s. 0088 - 0088



KIRJALLINEN KYSYMYS E-3937/00 esittäjä(t): Wolfgang Ilgenfritz (NI) komissiolle (13. joulukuuta 2000) Aihe: Puoluetuki Komissio sisällytti myös vuoden 2001 alustavaan talousarvioesitykseen oman budjettikohdan eurooppalaisia poliittisia ryhmiä koskeville tuille. Budjettikohtaan lisättiin merkintä p.m., koska sitä varten ei voitu vahvistaa mitään tiettyä summaa. Tämä johtuu selvästikin muun muassa siitä, ettei budjettikohdalle ole oikeusperustaa. Jäsenvaltioiden budjeteista maksetaan kuitenkin jo erittäin suurta tukea kansallisille poliittisille puolueille. Voiko komissio tätä taustaa vasten vastata seuraaviin kysymyksiin: 1. Onko jo olemassa laskelmia tai tutkimuksia siitä, kuinka suuri tästä budjettikohdasta tulee vuonna 2001? 2. Tietääkö komissio tai voiko se jo nyt arvioida, missä vaiheessa vuotta 2001 eurooppalaiset poliittiset ryhmät voivat odottaa saavansa tukea? 3. Saavatko kaikki eurooppalaiset poliittiset ryhmät tukea vai onko laadittu yksityiskohtaiset kriteerit, joiden perusteella tuettavat puolueet valitaan? Onko mahdollisesti jo päätetty, mitkä puolueet saavat tukea varmasti? Onko olemassa luetteloita, joissa nämä puolueet on ilmoitettu? 4. Ovatko jotkin kansalliset puolueet saaneet tukea muista budjettikohdista kuluvana vuonna tai edellisvuosina? Jos ovat, mitkä itävaltalaiset puolueet ovat saaneet tukea? 5. Onko mahdollista, että talousarvioon sisällytetylle, eurooppalaisten poliittisten ryhmien tukemista koskevalle budjettikohdalle ei myönnetä määrärahoja myöskään vuodeksi 2001, mutta kansalliset puolueet saavat ensi vuonna määrärahoja muista budjettikohdista? Romano Prodin komission puolesta antama vastaus (27. helmikuuta 2001) 1. ja 2. Kuten arvoisa parlamentinjäsen toteaa, parlamentti perusti vuoden 2001 talousarvioon uuden budjettikohdan (B3-500N), joka varustettiin pm-merkinnällä siksi, että budjettikohdalla ei ole vielä oikeusperustaa. Komissio on kuitenkin tehnyt EY:n perustamissopimuksen 308 artiklan (ent. 235 artikla) perusteella ehdotuksen asetukseksi eurooppalaisten poliittisten puolueiden säännöistä ja rahoituksesta(1). Ennen kuin ehdotus voi tulla voimaan, siitä on vielä saatava parlamentin lausunto ja se on hyväksyttävä yksimielisesti neuvostossa. 3. Komission asetusluonnoksessa esitetään selkeät kriteerit, jotka poliittisen puolueen on täytettävä avustuksen saamiseksi: - Puolueen säännöt on talletettava parlamenttiin. - Puolueen on säännöissään ja toiminnassaan noudatettava demokratian, perusoikeuksien ja oikeusvaltion periaatteita. - Puolueen tai siihen kuuluvien kansallisten puolueiden edustajia on valittu Euroopan parlamenttiin tai kansallisiin parlamentteihin tai alueparlamentteihin vähintään viidessä jäsenvaltiossa tai puolue on saanut vähintään viisi prosenttia äänistä vähintään viidessä yhteisön jäsenvaltiossa edellisissä Euroopan parlamentin vaaleissa. 4. Tilintarkastustuomioistuimen kertomuksessa (n:o 13/2000)(2) todetaan, että eräät poliittiset ryhmät ovat myöntäneet sekä rahoitusta että luontoissuorituksia Euroopan tason poliittisille puolueille, joiden toimintaan ne osallistuvat (kohta 46). Tämä asia kuuluu parlamentin toimivaltaan. (1) KOM(2000) 898. (2) EYVL C 181, 28.6.2000.